Aspazija „Prologs”

Rīgas Latviešu biedrības 25 gadu jubilejas dienai, sarakstīts 25. novembrī 1893.

1893.gada rudenī Aspazija ierodas Rīgā un uzsāk darbu Rīgas Latviešu biedrībā. Jaunās teātra rakstnieces pirmais darbs ir prologs biedrības jubilejai. Laika ir atlicis maz, un teksts top dažās dienās. „Prologs” ir pirmais uzvestais Aspazijas dramatiskais darbs, kurš gūst lielus panākumus. Tas iezīmē biedrības nākotnes mērķus.

„Tu, Latvija, garīgas mantas krāj,

Steidz strādāt ar prātu možu,

Tad nemirstība tev pretim māj

Un gaida ar vaiņagu košu.”

„Prologā” uz skatuves uznāk dažādu mākslu un zinātņu pārstāvji - Mūzika, Glezna, Dzeja, Industrija, Zinātne, Talija (dramatiskās mākslas mūza sengrieķu mitoloģijā) un kopā ar Ģēniju lemj nākotni, kur Latvijas vārds zvaigznēs staros. Tūlīt pēc izrādes „Prologs” iznāk atsevišķā brošūrā. Šis darbs paver ceļu Aspazijas lugām uz teātra skatuves.